
Comisia pentru muncă şi protecţie socială


Nr.27/113/17 aprilie 2003
AVIZ

asupra propunerii legislative pentru modificarea şi completarea Legii nr.188 din 8 decembrie 1999 privind Statutul funcţionarilor publici
În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată, spre dezbatere şi avizare, cu propunerea legislativă pentru modificarea şi completarea Legii nr.188 din 8 decembrie 1999 privind Statutul funcţionarilor publici, trimisă comisiei cu adresa nr.94 din 24 martie 2003.

Potrivit prevederilor art.60 din Regulamentul Camerei Deputaţilor, membrii Comisiei pentru muncă şi protecţie socială au examinat propunerea legislativă mai sus menţionată în şedinţa din 15 aprilie 2003.

În urma dezbaterilor, Comisia a hotărât, cu 12 voturi pentru şi o abţinere, avizarea negativă a propunerii legislative întrucât adoptarea ei ar conduce la crearea unui paralelism legislativ, deoarece prin Legea privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, adoptată prin asumarea răspunderii Guvernului, conform art.113 alin.(1) din Constituţia României, în cadrul Titlului III – Reglementări privind funcţia publică şi funcţionarii publici, Legea nr.188/1999 privind Statutul funcţionarilor publici este modificată în ansamblul ei, fiind cuprinse în cea mai mare parte şi prevederile propunerii legislative aflate în dezbatere. 

